נובליזציה

קינג קונג".]]

נובליזציה (באנגלית: Novelization, עיבוד ספרותי) היא יצירה נגזרת של רומן המעבדת סיפור שנכתב עבור מדיום אחר כדוגמת סרטי קולנוע, סדרות טלוויזיה, מחזות, קומיקס או משחקי וידאו. נובליזציות על סרטי קולנוע היו נפוצות לפני הגעתן של קלטות הווידאו לצפייה ביתית, אך הן עדיין זוכות להצלחה מסחרית בשיווק של סרטי קולנוע שוברי קופות. לרוב, נובליזציות נכתבות בידי סופרים בעלי שם בהתבסס על תסריט ראשוני של הסרט, ובשל מועד יציאתו הקרב של הסרט נאלצים לעמוד בלוח זמנים צפוף.

== סוגי נובליזציות ==
=== סרטי קולנוע ===
הנובליזציות החלו עוד מהעשור הראשון והעשור השני של המאה ה-20 עם סרטים אילמים כמו "Les Vampires" (1916-1915) ו"לונדון אחרי חצות" (1927). אחד הסרטים הראשונים שכללו דיאלוג בעל פה ועליהן נכתבה נובליזציה היה "קינג קונג" (1933). עד להגעתן של קלטות וידאו לצפייה ביתית, נובליזציות לסרטי קולנוע היו נפוצות בעיקר בשנות ה-70 של המאה ה-20, שכן הן היו הדרך היחידה לחוות מחדש סרטים פופולרים אחרי שהסרט המדובר סיים את הרצתו בבתי הקולנוע, וזאת בניגוד לסדרות טלוויזיה, שניתן היה לצפות בפרקים בשידורים חוזרים, או סרט שזכה להקרנה מחודשת. נובליזציות לסרטי זיכיון כמו "מלחמת הכוכבים - פרק 4: תקווה חדשה" (1977), "הנוסע השמיני" (1979) ו"מסע בין כוכבים: הסרט" (1980) מכרו למעלה ממיליון עותקים. דוגמאות לנובליזציות לסרטי זיכיון כללו את סרטי האיש ללא שם בשנות ה-60 וכוכב הקופים בשנות ה-70, סרטי מלחמת הכוכבים, אינדיאנה ג'ונס, קונאן הברברי, הארי המזוהם, ג'יימס בונד, הטורף ורמבו (האחרון מאת דייוויד מורל), "בחזרה לעתיד", "בלייד ראנר" (מאת הסופר קווין ג'טר), "אי.טי. - חבר מכוכב אחר", "מלתעות" ו"מקס הזועם" משנות ה-80 וסרטי האימה "יום שישי ה-13", "ליל המסכות" ו"סיוט ברחוב אלם". היוצא מן הכלל ברשימה הוא סרט האקשן "מת לחיות" משנת 1988, שמבוסס על הרומן Nothing Lasts Forever משנת 1979 מאת רודריק ת'ורפ ולא על נובליזציה.

בשנות ה-2000, אפילו אחרי התקופה של קלטות וידאו לצפייה ביתית, נובליזציות נותרו פופולריות, עם דוגמאות כמו "גודזילה" (2014) ונכללו ברשימת רבי-המכר של הניו יורק טיימס לאוגדנים בהפצה רחבה.

בנוסף, במשך השנים התפרסמו נובליזציות ליצירות שעומדות בפני עצמן ושאינן בהכרח משתייכות לזיכיון סרטים. דוגמאות לכך הן "אוכפים לוהטים" (1974), "מפגשים מהסוג השלישי" (1977), "צייד הצבאים" (1978), "איש הקש" (1978), "ג'יגולו אמריקאי" (1979), "הנחשול" (מאת מורטון רו, 1981), "פולטרגייסט" (1982), "ספלאש" (1984), "הבריחה מניו יורק" (1985), "שליחות קטלנית" (1985), "רובוקופ" (מאת אד נהה, 1986), "תקלה מופלאה" (1986), "שירת הדרום" (1986), "נשק קטלני" (1987), "נשיכות קטנות" (1987), "ווילו והנסיכה" (1988), "זיכרון גורלי" (1990), "דרקולה" (1992) ו-"12 קופים" (1995). יש מקרים בהם עיבוד ספרותי לסרט בסדרת סרטים מוביל לכתיבת נובלות המשך שאינן נובליזציות, כמו למשל "שודדי הקאריביים: קללת הפנינה השחורה" (2003). לאחרונה, נכתבו שתי נובליזציות בידי במאי הסרטים עצמם - "המבוך של פאן" מאת גיירמו דל טורו יחד עם קורנליה פונקה (2019) ו"היו זמנים בהוליווד" מאת קוונטין טרנטינו (2021).

=== סדרות טלוויזיה ===
בסוף שנות ה-70 ושנות ה-70 יצאו מספר נובליזציות המתבססות על סדרות הטלוויזיה "מנהרת הזמן" ו"בטלסטאר גלקטיקה". שנות ה-90 ראו את הוצאתן של נובליזציות המתבססות על זיכיונות מדע בדיוני נוספים כדוגמת מסע בין כוכבים, בבילון 5, דוקטור הו, באפי ציידת הערפדים, מכושפות ועל טבעי. נובליזציות אחרות שאינן מן המדע הבדיוני כוללות את סדרת ספרי האסיר וספרים המבוססים על סדרות הטלוויזיה "משימה בלתי אפשרית", "CSI" ו"מונק".

=== מחזות ===
מבין הנובליזציות הראשונות שנכתבו על מחזות נמנה העיבוד הספרותי לפיטר וונדי משנת 1911. מבין הנובליזציות המאוחרות יותר ניתן למנות עיבודים ספרותיים לחלום ליל קיץ.

=== קומיקס ===
שנות ה-80 של המאה ה-20 ראו גם התפתחות של עיבודים ספרותיים לסרטי וסדרות לייב אקשן שבעצמם מבוססים על קומיקס ורצועות קומיקס. מבין הדוגמאות ניתן למנות את סרטי באטמן, סופרמן 3 (1983) וסופרמן 4: השאיפה לשלום (1987), סופרגירל (1984), ג'נטלמנים מובחרים (2004), קונסטנטין (2005), ונדטה (2006), וונדר וומן (2017), נובליזציה לקומיקסים פלאש גורדון, המשבר בעולמות האינסופיים, קץ הממלכה, השופט דרד וSpawn, וויצ'בלייד ודארקנס, וכן סדרות הטלוויזיה לויס וקלארק: הרפתקאותיו החדשות של סופרמן, סמולוויל, הפלאש ובאטמן - הסדרה המצוירת.

=== משחקי וידאו ===
משחק הווידאו הראשון שזכה לנובליזציה היה משחק התפקידים "Shadowkeep" משנת 1984. בשנות ה-2000 חלה תנופה בהוצאות מודפסות ונובליזציות המבוססות על סדרות משחקי וידאו, ובין סדרות אלו נכללים משחקי דום, דיאבלו, וורקראפט ווורלד אוף וורקראפט, מטאל גיר, מורטל קומבט, Resident Evil, God of War, Splinter Cell, Halo ו-Assassin's Creed.

== הערות שוליים ==

קטגוריה:סיפורת
קטגוריה:סוגות ספרותיות